सोनभद्र नरसंहार: CM योगी ने कांग्रेस और सपा के सिर फोड़ा ठीकरा, बोले- सजा पाने के लिए रहें तैयार
सोनभद्र। प्रदेश के मुख्यमंत्री योगी आदित्यनाथ रविवार को सोनभद्र के घोरावल मूर्तिया उम्भा गांव पहुंचे और पीड़ितों के परिजनों से मिले। इस दौरान उन्होंने से मीडिया से बात करते हुए कहा कि सोनभद्र हत्याकांड के लिए कांग्रेस और समाजवादी पार्टी के नेता जिम्मेदार है। उन्हें इसकी सजा के लिए तैयार रहना चाहिए। इस दौरान सीएम योगी ने जानकारी दी कि मृतकों का मुआवजा 5 लाख से बढ़ाकर 18.50 लाख किया गया है। वहीं घायलों को अब 50 हजार से बढ़ाकर 2.50 लाख रुपये मुआवजे के तौर पर दिए जाएंगे।
पीड़ितों के परिजनों से की मुलाकात
सीएम योगी आदित्यनाथ रविवार सुबह साढ़े 11 बजे हेलीकॉप्टर से सोनभद्र के म्योरपुर पहुंचे, जहां से वह म्योरपुर हेलीपैड से दूसरे हेलीकॉप्टर द्वारा घोरावल के लिए रवाना हो गए। करीब 12 बजे सीएम योगी आदित्यनाथ उभ्भा गांव के कार्यक्रम स्थल प्राथमिक विद्यालय पहुंचे और पीड़ितों के परिजनों से मिले। इस दौरान उन्होंने सोनभद्र नरसंहार के पीड़ितों से मिलकर उनका दुख-दर्द जाना और सांत्वना दी। पीड़ितों ने सीएम योगी आदित्यनाथ से शिकायत की बच्चे जब मूर्तियां गांव में पढ़ने जाते हैं, तो प्रधान पक्ष के लोग तालाब में फेंकने की धमकी देते हैं। इसके बाद मुख्यमंत्री ने वहां पुलिस चौकी खोलने का निर्देश दिया। उन्होंने कहा कि पीड़ितों की हर संभव मदद करना सरकार की प्राथमिकता है।
कांग्रेस-सपा पर साधा निशाना
सोनभद्र में मीडिया से वार्ता करते हुए सीएम योगी आदित्यनाथ ने सीधे-सीधे इस घटना के लिए कांग्रेस को जिम्मेदार ठहराया और कहा कि इस घटना की नींव 1955 में ही पड़ गई थी। कहा कि ग्राम पंचायत की जमीन को 1955 में आदर्श सोसाइटी के नाम पर दर्ज कर किया गया था। इस जमीन पर वनवासी समुदाय के लोग खेती बाड़ी करते थे। बाद में इस जमीन को किसी व्यक्ति के नाम 1989 में कर दिया गया था। 1955 में कांग्रेस की सरकार थी। मुख्यमंत्री ने कहा कि मामले की तह तक जाने के बाद यह बात सामने आई है कि इस मामले में कांग्रेस के नेताओं का हाथ है और जिन लोगों ने अपराध किया है उनका समाजवादी पार्टी से कनेक्शन है। सपा के साथ उनकी आर्थिक साझेदारी चल रही है।
अब तक यह हुई कार्रवाई
उन्होंने कहा कि जिन लोगों ने घटना को अंजाम दिया है उनके खिलाफ सरकार ने सख्त कार्रवाई की है। सबसे बड़ी बात यह है कि सरकार ने तुरंत कार्रवाई करते हुए न केवल प्रधान और उनके सभी लोगों को गिरफ्तार किया है। इसके साथ ही सिंगल बैरल की एक बंदूक, डबल बैरल की तीन बंदूकें, एक रायफल और ट्रैक्टर जब्त करने के साथ 29 लोग गिरफ्तार किए गए हैं। कहा कि वारदात के बाद एसडीएम, सीओ, एसओ सहित हल्का और बीट के सभी सिपाही निलंबित कर दिए गए हैं। साथ ही इस जमीनी विवाद की जांच अपर मुख्य सचिव राजस्व को सौंप दी गई है।
जांच कमेठी गठित
सीएम योगी आदित्यनाथ ने कहा कि हम इस घटना की तह में जा रहे हैं। इसके लिए हमने दो कमेटियां बनाई हैं। कहा कि सोनभद्र में हुई हत्या की जांच एक कमिटी करेगी। जो भी दोषी हैं उनको छोड़ा नहीं जाएगा। साथ ही साल 1955, 1989 और 2017 प्रकरण में कहां-कहां पर जमीन की बात हुई है, इसके लिए अपर मुख्य राजस्व की अध्यक्षता में एक कमेटी गठित की गई है। सीएम ने कहा कि जांच के बाद जो भी दोषी होगा उसके खिलाफ कड़ी कार्रवाई की जाएगी।
सोनभद्र से मुख्यमंत्री श्री योगी आदित्यनाथ की प्रेस वार्ता। https://t.co/UesLlGyJ3z— CM Office, GoUP (@CMOfficeUP) July 21, 2019